Avioerokin maksaa nyt enemmän – Katso jättilistaus: Tämä kaikki kallistuu 2016

OMA TALOUS Esimerkiksi asuntovelka, tupakointi, eroaminen ja tuomioistuimessa asiointi tulevat aikaisempaa kalliimmaksi. Lapsiperheitä kuritetaan muun muassa nousevilla päivähoito- ja iltapäivätoimintamaksuilla.

Anne Kantelus oli kirjastossa tytärtensä Pihlan (3 v.) ja Siirin (10 kk) kanssa. Kirjastopalvelut pysyvät yhä pääosin maksuttomina. Anton Soinne Katso isompi kuva

toimitus

Tämän vuoden ansiotulojen verotukseen tehdyn tarkistuksen takia ansiot kestävät 1,2 prosentin nousun verotuksen kiristymättä, vaikka palkansaajien verotusta kiristetään työttömyysvakuutusmaksun 0,5 prosenttiyksikön korotuksella. Erityisesti pienituloisia hyödyttää työtulovähennyksen enimmäismäärän nouseminen 1025 eurosta 1260 euroon.

Pienituloisilta poistuu kokonaan Yle-vero. Henkilön ansio- ja pääomatulojen määrästä laskettavaa veroa ei tarvitse maksaa, jos tulot ovat alle 10294 euroa vuodessa. Tämä tarkoittaa, että noin 300000 pienituloista ihmistä vapautetaan Yle-verosta.

Kun eläkeläisen tai edunsaajan tulot ovat 10294 euroa tai palkansaajan 10914 euroa vuodessa on Yle-vero 70 euroa. Muissa tuloluokissa Yle-vero pysyy viime vuoden tasolla.

Hyväpalkkaisia hallitus rokottaa kahdella tavalla. Määräaikaiseksi säädettyä ja viime hallituskaudella käyttöön otettua solidaarisuusveroa maksavat valtion tuloveroasteikossa korkeimmalla portaalla olevat.

Solidaarisuusveron alarajaa laskettiin tälle ja ensi vuodelle 90000 eurosta 72300 euroon eli solidaarisuusveroa maksaa yhä useampi. Verotettavasta ansiotulosta on jo tehty vähennykset kuten työeläkemaksu, asuntolainan korkovähennys tai työmatkavähennys.

Karkeasti ottaen solidaarisuusveron piiriin tulevat yli 80000 euron vuosituloja saavat. Kuukausipalkaksi muutettuna tämä on noin 6 300 euroa.

Pääomatuloverotuksen ylempi verokanta nousee 33 prosentista 34 prosenttiin. 34 prosentin veroa maksetaan 30000 euroa ylittävistä pääomatuloista. Pienemmistä maksetaan edelleen 30 prosentin vero.

Kela-korvausten alkuomavastuu 50 euroa."

Lääkkeiden Kela-korvaukset muuttuivat vuoden alussa. Satunnaisesti lääkkeitä käyttävä saa jatkossa nykyistä vähemmän korvausta.

Suurin muutos on se, että asiakkaan on maksettava reseptilääkkeensä 50 euroon asti itse. Vasta sen jälkeen hän saa korvattavasta lääkkeestä Kela-korvausta. Alkuomavastuu ei koske alaikäisiä.

Lääkekulujen vuosiomavastuu eli ns. lääkekatto laskee hieman ja on ensi vuonna 610,37 euroa. Katon ylityttyä asiakas joutuu kuitenkin maksamaan itse 2,50 euron omavastuun korvattavasta lääkkeestä ostokertaa kohti. Maksussa on euron korotus.

Sosiaaliturvapäällikkö Henna Kaukonen Järvenpäästä arvioi, että lääkekorvausten pieneneminen ja asiakasmaksujen korotukset saattavat tuoda uusia asiakkaita toimeentulotuen piiriin, erityisesti eläkeläisiä ja yksinhuoltajia.

–Useimmat korotukset eivät suoraan vaikuta toimeentulotukiasiakkaisiin, koska kyseisiä menoja ei huomioida toimeentulotuessa (esimerkiksi ajoneuvoon liittyvät verot, sakkomaksut tms.) tai niihin on mahdollista hakea maksuvapautusta (esimerkiksi päivähoitomaksu).

Kaukonen kertoo, että verojen korotukset ja erityisesti asiakasmaksujen korotukset lisäävät välillisesti kuntien toimeentulotukimenoja.

–Terveydenhuoltomenot kuuluvat toimeentulotuen piiriin, joten ne huomioidaan asiakkaiden toimeentulotukipäätöksissä eli viime kädessä kunta maksaa ne, hän muistuttaa.

Asuminenkin kallistuu."

Lämmityspolttoaineiden verotus kiristyi tänä vuonna hieman. Käytännössä tämä tarkoittaa sitä, että öljylämmitteisen omakotitalon vuosittaiset lämmityskulut kasvavat noin 75 euroa ja kaukolämmitteisen omakotitalon noin 20 euroa.

Asuntovelallisen korkovähennysoikeus kuihtuu tällä hallituskaudella pieneksi. Korkovähennysoikeutta rajoitetaan asteittain siten, että vuonna 2016 vähennyskelpoinen määrä on 55 prosenttia, 45 prosenttia vuonna 2017, 35 prosenttia vuonna 2018 ja 25 prosenttia vuonna 2019.

Esimerkiksi 100 000 euron lainassa 1,5 prosentin kokonaislainakorolla veromenetys on pienimmillään 180 euroa vaalikauden aikana, 3 prosentin korolla 360 euroa.

Sote-maksut eivät saa johtaa toimeentulotukeen."

Kuntien on mahdollista korottaa sote-maksuja tänä vuonna 30 prosentilla. Esimerkiksi Tuusula korottanee terveyskeskuksen avohoidon maksuja siten, käyntimaksu nousee 4,80 euroa 20,90 euroon. Korotuspaineita on monessa muussakin Helsingin seudun kunnassa, muun muassa Espoossa ja Vantaalla.

Sosiaali- ja terveystoimenjohtaja Pirjo Vainio Tuusulastakorostaa, että asiakkaan olosuhteet otetaan aina huomioon maksua määritettäessä.

– Maksu ei saa aiheuttaa säännöllisen toimeentulotuen tarvetta. Tällöin esimerkiksi palveluasumisessa olevan henkilön asiakasmaksua hoidosta on alennettava tai tehtävä perimättäjättämispäätös. Mikäli tämäkään ei riitä, niin on tehtävä perimättäjättämispäätös myös mahdollisista muista palvelumaksuista.

Päivähoitomaksuihin tulee indeksikorotus."

Lasten päivähoitomaksujen indeksitarkitus tehdään joka toinen vuosi. Päivähoitomaksut nousevat elokuun alussa siten, että ensimmäisestä lapsesta maksettava korkein maksu nousee seitsemällä eurolla eli 283 eurosta 290 euroon. Toisesta lapsesta menevä maksu nousee 255 eurosta 261 euroon.

Koululaisten aamu- ja iltapäivätoiminnasta perittävien maksujen enimmäismäärät nousevat tänä vuonna. Kunnat saavat periä aamu- ja iltapäivätoiminnasta 160 euroa oppilasta kohden kuukaudessa. Nykyisin enimmäismaksu on 80 euroa kuussa. Kunnille jää kuitenkin velvollisuus alentaa maksuja pienituloisten lapsilta.

Keskituloiselle perheelle muutos tietää isoa rahanmenoa. Mikäli lapsi on aamu- tai iltapäivähoidossa koko lukukauden, voi lasku nousta jopa 1600 euroon nykyisestä 800 eurosta.

Riita-asioiden ratkaiseminen entistä kalliimpaa."

Tuomioistuimessa asioiva maksaa tänä vuonna huomattavasti aikaisempaa enemmän. Maksut nousevat lähemmäksi asioiden käsittelyn kustannuksia ja asioinnista tulee pääsääntöisesti maksullista.

Nykyisin ilmaiseksi käsiteltävistä asioista muuttuvat maksullisiksi muun muassa valitukset, jotka koskevat verotusta ja julkisia maksuja, kuten pysäköintivirhe- ja terveyskeskusmaksuja. Esimerkiksi parkkisakosta tuomioistuimeen valittaminen maksaa jatkossa 250 euroa, kun ennen se oli ilmaista.

Esimerkiksi laajassa riita-asiassa oikeudenkäyntimaksu on 500 euroa jokaisessa tuomioistuinasteessa. Lähestymiskieltoasiassa maksu on 250 euroa, aikaisemmin se oli maksuton. Maksua ei kuitenkaan peritä, jos lähestymiskielto määrätään. Rikostuomiota koskevassa valitusasiassa maksu on 250 euroa. Hallinto-oikeudessa oikeudenkäyntimaksu on 250 euroa ja korkeimmassa hallinto-oikeudessa 500 euroa.

Tuomioistuimet perivät asiakkailta oikeudenkäyntimaksujen lisäksi hakemusmaksuja. Myös hakemusmaksuja korotetaan lähelle asioiden käsittelyn kustannuksia. Esimerkiksi avioeron ensimmäisen vaiheen hakemusmaksu nousi 200 euroon, kun se ennen oli 100 euroa.

Vähävarainen vapautuu edelleen tuomioistuinmaksuista. Jos henkilölle on myönnetty oikeusapua, hänen ei tarvitse maksaa tuomioistuinmaksua. Jatkossakaan maksuja ei peritä perustoimeentuloa eikä sosiaali- ja terveyspalveluja koskevissa valituksissa.

Käräjäoikeuden laamanni Petteri Palomäki arvioi, etteivät korotetut maksut vaikuta käräjäoikeuden asiakasmääriin suuresti.

–Laajoihin riita-asioihin korotukset tuskin vaikuttavat lainkaan, koska esimerkiksi yritysten välisissä riidoissa ja vaikkapa hometalokaupoissa kantajan intressi on suuri.

Hän arvioi, että hinnankorotus saattaa vähentää jonkin verran esimerkiksi lähestymiskieltohakemuksia. Aiemmin ilmaisesta lähestymiskieltopäätöksestä joutuu tänä vuonna maksamaan 250 euroa, jos hakemus hylätään.

–Se vähentää todennäköisesti ainakin kiusantekomielessä tehtyjä lähestymiskieltohakemuksia.

Tupakkavero kiristyy."

Savukkeiden, sikarien ja pikkusikarien, piippu- ja savuketupakan sekä savukkeiksi käärittävän hienoksi leikatun tupakan vero nousee keskimäärin 24 prosenttia. Korotukset kohdistuvat pääosin tupakkatuotteiden yksikköveroon. Korotukset toteutetaan kahden vuoden aikana neljässä vaiheessa siten, että ensimmäinen korotus tehdään vuoden 2016 alusta, toinen heinäkuun 2016 alusta, kolmas vuoden 2017 alusta ja neljäs korotus heinäkuun 2017 alusta.

Korotuksen seurauksena savukkeiden hintojen arvioidaan nousevan keskimäärin 19,2 prosenttia tänä ja ensi vuonna.